Publication: Magyar Közlöny
Issue: MK-2011-56 (Year: 2011, Number: 56)
Era: contemporary
Section: 2. melléklet a 26/2011. (V. 27.) NEFMI rendelethez
Paragraph Index: 498

2. melléklet a 26/2011. (V. 27.) NEFMI rendelethez Az iskolai képzés során elérni kívánt célok az egyéni bánásmód elvét alkalmazva: · biztosítani a személyiség harmonikus fejlődését, · a hiányosan működő képességek korrekcióját megvalósítani, · csökkenteni egyénre szabott terápiás eszközök, eljárások alkalmazásával a hátrányokat. A képzés feladatai: · az épen maradt részképességek feltárása és fejlesztése, · a tanulói aktivitás serkentése, folyamatos motiváció, · a gyakorlatorientált képzés megvalósítása, · a szocializációs képességek kiemelt fejlesztése, · az életvezetési technikák elsajátítása, gyakorlása, · a személyiség gazdagítása önelfogadással, mások elfogadásával, toleráns magatartással, · az eredményes társadalmi integráció feltételeinek megteremtése. Mindehhez olyan iskolai légkört kell teremteni, amelyben mind a tanuló, mind a felnőtt jól érzi magát, ahol az emberi és társas kapcsolatok a kölcsönös tiszteleten alapulnak, ahol minden tanuló teljes értékű emberként élheti meg önmagát, a másságot is elfogadva. Elsajátítandó kompetenciák: A képzés során el kell sajátíttatni minden kompetenciát, amellyel tanulóink az iskolai oktatás után találkozhatnak (a készségfejlesztő speciális szakiskola évfolyamain, napközi otthonokban, családban, lakóotthonokban, védő- vagy integrált munkahelyeken stb.). Általánosan elvárt teljesítmények a képzési idő végére: · legyen a tanuló közreműködő önmaga ellátásában, lehetőség szerinti minél nagyobb önállósággal, · ismerje környezetét, tudjon abban képességeihez képest tájékozódni, · legyen képes szociális kapcsolatokat kialakítani és fenntartani, · ismerje és fogadja el az alapvető emberi értékeket, · tapasztalja meg saját személyét, kapcsolódjon be társas foglalkozásokba, · integrált körülmények között képes legyen adekvát viselkedésre, · legyen igénye környezete és saját személye esztétikusabbá tételére, · lehetőségeihez mérten próbálja kompenzálni a társfogyatékosságok és/vagy párhuzamos sérülések okozta hátrányait, · a személyiségében rejlő pozitív értékeket tudja megjeleníteni a társadalom felé, · a különböző mértékben elsajátított kultúrtechnikai ismereteket tudja alkalmazni praktikus helyzetekben a szükséges mennyiségű segítség mellett, · legyen képes az egyéni sajátosságok figyelembe vételével felnőtt irányítása mellett egyszerű munkafolyamatok elsajátítására, gyakorlatban alkalmazására. Óraterv: A nem kötelező tanórai foglalkozások időkeretét a Kerettanterv nem érinti, de – természetesen – az iskola helyi tanterve ezt az időkeretet felhasználhatja a Kerettantervben javasolt tudás és képességterületek mélyebb, illetve differenciáltabb elsajátítására. A tantárgyi rendszer, a kulcskompetenciák és a kiemelt fejlesztési feladatok kapcsolata A tananyag kiválasztásának és elrendezésének szempontjai: A foglalkozások célja lépésről lépésre a károsodásokból eredő lemaradások csökkentése a meglévő képességekre építve tanórai keretek között, figyelembe véve a harmonikus személyiségfejlődés igényeit. Fontos a folyamatos ismétlés, gyakorlás, nagy szerepe van a tevékenységek életközegben való alkalmazásának, a cselekvésbe ágyazott ismeretszerzésnek. A tantárgyak tananyagánál a fő hangsúly nem a műveltségátadáson van, hanem azon komplex képességek, készségek, kompetenciák kialakításán, amelyek elősegítik az alapvető célok megvalósítását. A pedagógiai munka során törekedni kell a gyógypedagógiai nevelésben, fejlesztésben kiemelkedő jelentőségű érzelmi motivációra, játékosságra. A nevelési és oktatási módszereket mindig a tanulók életkorának és személyiségjegyeinek megfelelően kell megválasztani. A kerettanterv a kultúrtechnikai tantárgyak tanítása során, a magasabb évfolyamokon sem javasol képesség szerinti differenciált csoportokat. A differenciálást a tananyagban, módszerekben, a tanulói tevékenységekben, a tanítási órán kell megvalósítani, mert sok éves gyakorlati pedagógiai tapasztalat azt mutatja, hogy minden tanuló képes fiatal felnőtt koráig, a szakiskola befejezéséig ezen a téren továbbfejlődésre. A kamaszkor és annak befejeződése után is motiváltak a tanulók az olvasás, írás, számolás elsajátítására. Tanulásszervezési elvek: Az egyénre szabott nevelés és oktatás mellett is mutatkoznak - az adott csoporton belül - leszakadó, lemaradó tanulók. A lemaradás oka a súlyos akadályozottságban, hosszantartó betegségben, a képesség, tudás elsajátításához rendelkezésre álló időkeret szűkösségében keresendő. A tanulási képességek terén mutatkozó nagyfokú eltérések leküzdésére fontos a differenciált foglalkoztatás, egyéni és kiscsoportos fejlesztés. Tanórai keretben a figyelemfelkeltés, a cselekedtetés, az ismeretek közvetítése és megerősítése differenciált formában, képesség szerinti csoportok kialakításával, esetenként egyéni bánásmóddal történik. Ebben a munkában a legfontosabb segítők a pedagógiai asszisztensek és a gyermekfelügyelők. A tanulás szervezésénél döntő az állandó ösztönzés megvalósítása, a cselekedtetés, a különböző tantárgyaknál megjelenő azonos tananyag különböző szempontú megközelítése. Az iskola tanulásszervezése a napközi otthoni foglalkozásokkal együtt egész napos. A tanulók házi feladatot csak saját kérésre kapnak, minden kötelező tanulási tevékenység az iskolában történik. Egészségügyi és pedagógiai célú habilitációs és rehabilitációs tanórai foglalkozások szervezésének szempontjai: A foglalkozások célja csökkenteni a károsodásból eredő nagyfokú lemaradásokat, a meglévő képességelőnyökre építve az eredményes személyiségfejlesztés megvalósítása tanórai keretek között egyéni és kiscsoportos formában. A fejlesztés célja nem a tanórai tananyag átismétlése, hanem a képességek, készségek, kompetenciák terápiás fejlesztése. - érzékelés, észlelés, figyelem, emlékezet, koncentráció, grafomotoros koordináció, tájékozódás; - bazális stimuláció, logopédia, szociális és kommunikációs tevékenység segítése, - művészeti foglalkozások, zene, rajz, stb.; - mozgásállapot javítása, sporttevékenység; Egyéni és kiscsoportos foglalkoztatás: Fő hangsúly az épen maradt részképességek fejlesztésén és tehetséggondozáson van. Nem kötelező, választható tanórai foglalkoztatás: Ez az időkeret elsősorban érdeklődési körök alapján szerveződik. Legfontosabb feladata a szabadidő hasznos eltöltésére nevelés, művészetekkel, az egészséges életmóddal és környezettudatos magatartással összefüggő tevékenységek. Iskolai egészségfejlesztési feladatok végrehajtása: Az iskolai egészségfejlesztés feladatai közül a mindennapos testedzésre a kötelező óraszámban megtalálható heti 3 mozgásnevelés, illetve testnevelés tanóra, a napközis foglalkoztatás, a sportkörök működése, és a szinte minden tanuló számára szükséges gyógytorna ad lehetőséget. Az egészséges életmódra és táplálkozásra nevelés, a helyes szokások kialakítása, a betegségek megelőzése, a gyógykezelések, az egészséget károsító hatások, káros szenvedélyek kivédése, baleset-megelőzés témakörei minden tantárgy tanítása során meg kell, hogy jelenjenek. Minden pedagógiai helyzetet fel kell használni ezen ismeretek átadására. Az egészséges táplálkozásra nevelés szempontjait figyelembe véve szükséges az iskolai étkezés kínálatát irányítani. A lehetőségek keretein belül a szervezett intézményi étkezés figyeljen oda a kívánatos kalória- és vitamintartalmú étrend összeállítására. Fontos odafigyelni a különböző betegségekből eredő esetleges diétaigény kielégítésére is. Önálló témakörként megjelenik a Környezet és egészségvédelem, Önkiszolgálás, Életvitel és gondozási ismeretek, Beszédfejlesztés, Játékra nevelés, Társadalmi ismeretek és gyakorlatok, Mozgásfejlesztés és Testnevelés tantárgyakban. Környezetvédelmi nevelés szempontjai: A környezetvédelem tekintetében hosszú távú cél a tanulók környezettudatos magatartásának kialakítása. Ennek érdekében a tanulókban ki kell alakítani: · környezetkímélő, takarékos magatartást, · a természeti és épített környezet szeretetét és megóvásának igényét. Önálló tananyagként megjelenik a Beszédfejlesztés, Játékra nevelés, Társadalmi ismeretek és gyakorlatok, Környezet- és egészségvédelem, Önkiszolgálás, Életvitel és gondozási ismeretek tantárgyak tananyagánál. Fogyasztóvédelmi nevelési szempontok: A fogyasztóvédelem tekintetében minden nevelési helyzetben fontos az egészségfejlesztési és környezetvédelmi szempontok figyelembe vétele. Önálló tananyagként megjelenik a Beszédfejlesztés és a Társadalmi ismeretek és gyakorlatok tantárgyaknál. Az ismeretek elsősorban a tantárgyak gyakorlati részeinél jelennek meg (tankonyha, vásárlás, üzletek, stb.). Értékelés: Az értelmileg akadályozott gyermek iskolai értékelése során a tanuló tudását, attitűdjét, magatartását figyeljük meg, az egyénre szabott elvárt teljesítményekhez viszonyítunk és önmagukhoz mért fejlődésük alapján teszünk megállapításokat. Az értékelés fontos funkciója ebben az iskolatípusban a készségek, képességek és kompetenciák folyamatos és diagnosztikus felmérése, ennek alapján a tanuló jellemzőihez igazodó legmegfelelőbb fejlesztési eljárás és terápia kiválasztása. Az értékelés nem pusztán minősítés, hanem a kitűzött célokhoz, feladatokhoz a kiválasztott eszközök és terápiák tanulói teljesítményre gyakorolt hatásának vizsgálata. Az értelmileg akadályozott gyermeknél jelentkező sajátos nevelési igény miatt fontos, hogy az értékelés ösztönző hatású legyen, segítse a pozitív személyiségjegyek továbbfejlődését. Mit értékeljünk? · szociális kompetenciák, magatartási és viselkedési szokások alakulását; · tanuláshoz és munkához való hozzáállást; · cselekvőképességet és pszichomotoros fejlődést; · tanult ismeretek alkalmazásának képességét; · tantárgyi követelmények teljesítését az egyéni fejlesztési tervekkel összhangban; · a tanuló iskolai követelményeken túli tudását, más területeken megmutatkozó képességeit; · a tanuló foglalkozásokon nyújtott érdeklődését, aktivitását, kooperációját. Hogyan értékeljünk? Alkalmazott értékelési formák: · Szóbeli értékelés: lehetőség szerint a pozitív teljesítményt kell értékelni, fontos az azonnali, gyakori, ösztönző hatású megerősítés. (Helyeslés, dicséret.) · Különböző szimbólumok, tárgyjutalmak: például pontozás, csillag, dicsérő kártyák, stb. · Írásbeli szöveges értékelés: félévkor és tanév végén P.A.C. vagy más hiteles kompetencia mérőeszköz eredménye és a tanulmányi eredmény alapján. Alkalmazott ellenőrzési formák: Az ellenőrzés során az értékelés szempontjából lényeges adatokat gyűjtünk a tanuló fejlődéséről, viselkedéséről, teljesítményéről. · Folyamatos megfigyelés játékban, tanulásban, mindennapos élethelyzetben, spontán megnyilvánulásokban; · Értelmi teljesítőképesség mérése egyszerű feladatlappal; · Képességmérés (iskolakészültség, önkiszolgálás szintje, neveltségi szint, finommotorika, pszichikus funkciók mérése, tanévenként P.A.C. I. illetve P.A.C. II. vagy más kompetencia mérőeszköz) · Irányelvek által meghatározott iskolai fejlesztési szakaszhatárokon a pedagógiai hozzáadott érték mérése, · Tevékenységvizsgálatok mérése, munkavégzés pontossága, sorrendje, munkatempó, kitartás; · Személyes kompetenciák fejlődésének megfigyelése. A képzési feladatok kivitelezésének feltételei: A Közoktatási törvényben előírt, a mindenkori taneszköz-jegyzékben meghatározott és a tanulók speciális igényeinek is megfelelő személyi és tárgyi erőforrásokkal kell rendelkezni az általános iskolai képzést megvalósító intézménynek. Útmutató a kerettanterv felhasználóinak az értelmileg akadályozott tanulók speciális intézményeiben történő képzése esetén: x A tantárgyak részletezésénél táblázatba foglalva szerepel a tantárgyak témaköre, a kiemelt fejlesztendő kompetencia, a tananyag, a tanulói tevékenység, az elvárt és javasolt fogalmak és az elvárt teljesítmény. x Az elvárt és javasolt fogalmak csak ajánlást tartalmaznak, a tanulócsoportra vagy az egyes tanulókra differenciáltan meghatározott fogalmak elsajátítása javasolt. x Az elvárt teljesítményeknél, ahol szerepelnek a következő kiegészítések: önállóan, differenciáltsága hangsúlyos. x Az olvasás tantárgy javasolt fogalmainál megjelenő kérdések a tanulóinktól elvárható konkrét tapasztalatokra épülő ismeretek megfogalmazását igénylik. x Miután értelmileg akadályozott tanulóink absztrakt fogalmakkal nem rendelkeznek, ezeknek konkrét megfelelőit, tapasztalatainak felhasználásával, cselekvésein keresztül építhetjük be viselkedésükbe. x Az olvasás tantárgy betűismertetése elsősorban a tőírásos betűtípus megismertetését célozza meg, de párhuzamosan megtörténik a nagybetűs alak bemutatása, amelyet a tanulók gyakran hamarabb megjegyeznek általánosabb előfordulása miatt. x Az írás tantárgy a sajátos nevelési igény miatt speciális, a láthatósági szempontokat figyelembe vevő, nagyobb vonalközbe történő, fokozatosan csökkenő vonalméretű füzetet igényel. x A kerettanterv tanévi szakaszolást tartalmaz, ugyanakkor fő mérési pontnak tekintendő az Irányelvekben meghatározott iskolai fejlesztési szakaszhatárok. Útmutató a kerettanterv felhasználóinak értelmileg akadályozott tanulók integráltan történő oktatásához: Az általános iskolai integráció értelmileg akadályozott tanulók esetében is megvalósítható a megfelelő személyi, tárgyi, módszerbeli feltételek megteremtésével.

Source: https://magyarkozlony.hu/hivatalos-lapok/a470bc8f9782a5344df9518501b2901850e5655a/dokumentumok/e6f8fc470d5b09eaafee1c83fa78c984488ca620/letoltes